**Регламент**

за организиране и провеждане на

Национален конкурс „Бостанско плашило”

**I. Цели на конкурса**

Етнографският музей на открито „Етър” е мястото, където всеки може да усети духа на миналото. През годините музеят се превръща в едно от основните ядра за съхранение и популяризиране на българските народни традиции. Освен събитията съпътстващи богатия Културен календар в ЕМО“Етър“ се провеждат и конкурси с различна тематика. За пръв път конкурс за плашило е организиран през 2009 г. През последните години провеждането му се свързва с ежегодния Карнавал на хумора в град Габрово през месец май. Плашилото, това човекоподобно чучело, облечено в стари дрехи натъпкани със слама, направено за да плаши и прогонва птиците от селскостопанските градини, някога е будело страх, а днес образът му провокира смях и веселие у габровци, прочути с чувството си за хумор, остроумието си и способността си да се самоиронизират. Изработените за конкурсите през 2015 г. и 2016 г. плашила вземат участие в Карнавала. Целите на националния конкурс „Бостанско плашило“ са:

* Да се провокира интереса на участниците да се запознаят със същността на традиционното „Бостанско плашило“, използвано за опазване на реколтата.
* Да се насърчат творческите способности и фантазията на младите хора.
* Да се стимулира умението на децата да работят с различни естествени материали.

**II. Организация и провеждане на конкурса. Изисквания.**

Конкурсът се организира от Етнографски музей на открито „Етър” – Габрово.

Конкурсът е с национален характер.

В конкурса могат да се включат както индивидуални така и групови участници.

Изпратените плашила ще се състезават в следните категории:

#### най - традиционно плашило

* най - смешно плашило
* най – артистично плашило
* най – страшно плашило
* цялостна композиция

Плашилата, участвали в конкурса, не се връщат. След приключването му те се експонират на територията на музея.

Плашилата за конкурса, придружени с имена на участниците, възраст, клас, име на училище / клуб, читалище /, активен email, адрес и телефон за контакт се изпращат на адрес : Габрово 5309, ул „Ген.Дерожински” 144, Етнографски музей на открито „Етър”, за конкурс „Бостанско плашило”

**III. Жури. Отчитане на резултатите от конкурса. Награди.**

**Състав на журито:**

Председател, представител на музей Дом на хумора и сатирата, двама музейни специалисти от ЕМО „Етър”

**Критерии при журирането:**

Всички плашила трябва да бъдат изработени от естествени материали (дърво, хартия, глина, слама, текстил и др.). При изработване на плашилата за конкурса, участниците трябва максимално да се придържат към представата за традиционните плашила използвани до 80- те години на XX век. Експонирането им на територията на Етнографски музей на открито „Етър” налага те да бъдат направени от устойчиви материали и да бъдат с човешки ръст.

**Награди:**

Отличените плашила получават предметни награди и диплом

* първо място за най – традиционно плашило
* второ място за най – традиционно плашило
* трето място за най – традиционно плашило
* най – смешно плашило
* най - артистично плашило
* най – страшно плашило
* цялостна композиция

Допълнително могат да бъдат учредени специални и поощрителни награди.

**IV. График на конкурса**

Начало на конкурса 1 март 2017 г.

Срок за приемане на плашилата 30 април 2017 г.

Журиране 1 – 15 май 2017 г.

Награждаване 21 май 2017 г.

За повече информация: Л. Иванова-0884 772415;066/810560

 Г. Кръстева-0884 345432;066/810565